《王左丞新菊》
宋代·李维

青规前席暇，归沐兴何长。
北第秋将晚，东篱菊正芳。
幽丛霏薄秋，桂色艳轻霜。
已近黄金印，兼临白玉堂。
甘疑掩萍实，秀肯让芝房。
有佞还应指，无忧可要忘。
蕊浮丞相酒，气馥令君香。
好固松椿寿，仙经识秘方。

作者简介：宋洺州肥乡人，字仲方。李沆弟。太宗雍熙二年进士。为保信军节度推官。真宗初献《圣德诗》，擢直集贤院。累迁中书舍人。仁宗初为尚书左丞兼侍读学士，预修《真宗实录》，迁工部尚书。除相州观察使，为谏官所诋，知亳州，改河阳。久之还朝，复出知陈州。博学，以文章知名。真宗巡幸四方，典章名物，多所参定。尝预定《七经正义》，修《续通典》、《册府元龟》。